text: Nations League
  
  publiceret: 2023-08-20 18:13:44+02:00
  Nations League er en fodboldturnering for europæiske landshold. Den spilles hvert andet år og arrangeres af UEFA. Turneringen fandt første gang sted i sæsonen 2018/2019.
  Nations League har i nogen grad erstattet venskabskampe og træningskampe og giver desuden de deltagende landshold en ekstra mulighed for at kvalificere sig til EM eller VM. Portugal blev den første vinder af Nations League med en finalesejr på 1-0 over Holland den 9. juni 2019.
  I den første udgave af Nations League deltog i alt 54 lande placeret i fire divisioner: League A (12 hold), League B (12 hold), League C (14 hold) og League D (16 hold). Hver division bestod af fire grupper med tre eller fire hold i hver. Efter den første sæson ændrede UEFA strukturen.
  Fra og med sæsonen 2020/2021 deltager i alt 55 nationer i Nations League. De bedste hold er placeret i League A; de dårligste i League D. League A, B og C består af fire grupper med fire hold i hver. League D består af to grupper med fire hold i den ene gruppe og tre i den anden.
  I gruppespillet møder holdene i hver gruppe hinanden både på hjemmebane og på udebane. En sejr giver 3 point, en uafgjort 1 point og et nederlag 0 point. De fire gruppevindere i League A kvalificerer sig til slutspillet ("Final Four"), der består af semifinaler, bronzefinale og finale. Vinderen af finalen modtager en pengepræmie samt Nations League-trofæet.
  Gruppespillet finder sted fra september til november i lige år; slutspillet i juni i ulige år. I sæsonen 2022/2023 blev gruppespillet dog afviklet i juni og september for ikke at kollidere med VM i fodbold i november/december 2022.
  Gruppevinderne i League B, C og D rykker en række op, mens holdene på sidstepladsen i grupperne i League A og B rykker en række ned. De fire hold på sidstepladsen i grupperne i League C skal igennem et slutspil, hvor de to dårligste rykker ned i League D.
  I den første udgave af Nations League blev de deltagende hold rangeret efter deres placering på UEFA's rangliste for landshold. I de efterfølgende udgaver er rangeringen afgjort ved oprykning og nedrykning.
  I den første turnering i sæsonen 2018/2019 kvalificerede i alt fire hold sig til EM 2020 (udsat til 2021 pga. coronapandemien) via slutspil i Nations League. I den anden udgave af Nations League fik to nationer tildelt playoffkampe til VM i 2022. I sæsonen 2022/2023 er der tre pladser til EM i Tyskland i 2024 på spil. De fordeles efter playoffkampe mellem hold, der ikke kvalificerer sig gennem den almindelige EM-kvalifikationsturnering. Kun hold i League A, B og C kan få playoffkampe.
  Danmark var i sæsonen 2018/2019 placeret i League B i en gruppe med Irland og Wales. Med Åge Hareide som træner blev det til 2 sejre og 2 uafgjorte. Danmark vandt gruppen og rykkede op i League A.
  I den anden udgave af Nations League spillede Danmark i League A i en gruppe med Belgien, England og Island. Med Kasper Hjulmand som træner endte Danmark på andenpladsen i sin gruppe og forblev dermed i den bedste pulje.
  I sæsonen 2022/2023 var Danmark i gruppe med Frankrig, Kroatien og Østrig. Det blev til 4 sejre og 2 nederlag, en målscore på 9-5 og en samlet andenplads i gruppen. Dermed er Danmark også at finde i det bedste lag i sæsonen 2024/2025.